Cerdd yr Hydref
Gwywa, gwywa rhosynnau diddanwch, 
A'r hydref a dry yn auaf llwm; 
Cilia, cilia cerddi difyrrwch, 
Egwan eu heco yng nghreigiau'r cwm. 

Gwyw, O mor wyw, lliw'r manddail wrth farw:
Torri ei chalon wna awel swyn:
Cilia'r blodau o'r dymestl arw; 
A thrist a distaw yw côr y llwyn. 

Ataf mewn hun daeth adlais dy enw 
Fel cusan esmwyth anadl y chwa; 
Eto fe erys atgof dy ddelw 
Wedi'r ymedy rhosynnau'r ha. 
R Silyn Roberts